Na podlagi 9. člena Pravilnika o dodeljevanju sredstev iz občinskega proračuna za pospeševanje razvoja malega gospodarstva v Občini Dolenjske Toplice (Uradni list RS, št. 84/15), Uredbe Komisije (EU) št. 1407/2013 z dne 18. december 2013 o uporabi členov 107 in 108 Pogodbe o delovanju Evropske unije pri pomoči de minimis in Odloka o proračunu Občine Dolenjske Toplice za leto 2017 (Ur. list RS, št. 6/17 in spremembe), Občina Dolenjske Toplice objavlja

**JAVNI RAZPIS ZA DODELITEV SREDSTEV IZ OBČINSKEGA PRORAČUNA ZA POSPEŠEVANJE MALEGA GOSPODARSTVA V OBČINI DOLENJSKE TOPLICE ZA LETO 2017**

1. **Predmet razpisa in višina sredstevq2:**

Dodelitev nepovratnih proračunskih sredstev za pospeševanje malega gospodarstva v Občini Dolenjske Toplice in sicer za:

**- pospeševanje zaposlovanja v predvideni višini 5.000,00 EUR.**

**2. Pogoji za sodelovanje na razpisu:**

Ukrep je namenjen sofinanciranju odpiranja novih zaposlitev – samozaposlitev in dodatnih zaposlitev.

*Pogoji za pridobitev sredstev sofinanciranja samozaposlitve:*

- samozaposlitev mora biti prijavljena s sedežem in poslovanjem v občini Dolenjske Toplice,

- potrjen obrazec M1 o prijavi v obvezno zdravstveno zavarovanje,

- neprekinjena zaposlitev najmanj 24 mesecev.

*Pogoji za pridobitev sredstev sofinanciranja dodatne zaposlitve:*

- sklenjena pogodba o zaposlitvi za polni delovni čas,

- potrjen obrazec M1 o prijavi v obvezno zdravstveno zavarovanje,

- na novo odprto delovno mesto je zaposlena oseba s stalnim prebivališčem na območju Občine Dolenjske Toplice,

- zaposlitev mora biti prijavljena s sedežem in poslovanjem v Občini Dolenjske Toplice,

- neprekinjena zaposlitev najmanj 24 mesecev,

- brezposelna oseba, ki se zaposluje ni imela zadnje zaposlitve pri upravičencu ali njegovih povezanih družbah.

Finančna pomoč se dodeli v obliki nepovratnih sredstev. Vloge se ovrednotijo s 100 točkami za posamezno zaposlitev. Vrednost točke se izračuna tako, da se skupno število točk deli s skupno višino razpisanih sredstev. Samozaposleni oz. delodajalec lahko za eno dodatno zaposlitev prejme največ 2.000,00 EUR. Upravičeni strošek je strošek plače za samozaposlitev osebe in zaposlitev brezposelne osebe.

Sredstva se dodeljujejo po pravilu »de minimis«.

**3. Omejitve**

Do pomoči po pravilu »de minimis« niso upravičena podjetja iz sektorjev:

- ribištva in akvakulture,

- primarne proizvodnje kmetijskih proizvodov iz seznama v Prilogi I k Pogodbi o ustanovitvi Evropske skupnosti,

- predelave in trženja kmetijskih proizvodov iz seznama v Prilogi I k Pogodbi v naslednjih primerih:

o če je znesek pomoči določen na podlagi cene ali količine zadevnih proizvodov, ki so kupljeni od primarnih proizvajalcev ali jih zadevna podjetja dajo na trg,

o če je pomoč pogojena s tem, da se delno ali v celoti prenese na primarne proizvajalce.

Pomoč ne sme biti namenjena izvozu oz. z izvozom povezane dejavnosti v tretje države ali države članice, kot je pomoč, neposredno povezana z izvoženimi količinami, z ustanovitvijo in delovanjem distribucijske mreže ali drugimi tekočimi izdatki, povezanimi z izvozno dejavnostjo.

Pomoč ne sme biti pogojena s prednostno rabo domačih proizvodov pred uvoženimi.

Skupni znesek pomoči, dodeljen enotnemu podjetju ne bo presegel 200.000,00 EUR v obdobju zadnjih treh proračunskih let, ne glede na obliko ali namen pomoči ter ne glede na to, ali se pomoč dodeli iz sredstev države, občine ali Unije (v primeru podjetij, ki delujejo v komercialnem cestnem tovornem prevozu, znaša zgornja dovoljena meja pomoči 100.000,00 EUR).

Kot »enotno podjetje« se zajema vsa podjetja, ki so med seboj najmanj v enem od naslednjih razmerij:

a) podjetje ima večino glasovalnih pravic delničarjev ali družbenikov drugega podjetja;

b) podjetje ima pravico imenovati ali odpoklicati večino članov upravnega, poslovodnega ali nadzornega organa drugega podjetja;

c) podjetje ima pravico izvrševati prevladujoč vpliv na drugo podjetje na podlagi pogodbe, sklenjene z navedenim podjetjem, ali določbe v njegovi družbeni pogodbi ali statutu;

d) podjetje, ki je delničar ali družbenik drugega podjetja, na podlagi dogovora z drugimi delničarji ali družbeniki navedenega podjetja sámo nadzoruje večino glasovalnih pravic delničarjev ali družbenikov navedenega podjetja.

Podjetja, ki so v katerem koli razmerju iz točk (a) do (d) preko enega ali več drugih podjetij, prav tako veljajo za enotno podjetje.

Pomoč ne sme biti namenjena za nabavo vozil za prevoz tovora v podjetjih, ki opravljajo komercialni cestni tovorni prevoz.

Glede kumulacije pomoči se upošteva naslednja pravila:

- pomoč de minimis se ne sme kumulirati z državno pomočjo v zvezi z istimi upravičenimi stroški ali državno pomočjo za isti ukrep za financiranje tveganja, če bi se s takšno kumulacijo presegla največja intenzivnost pomoči ali znesek pomoči;

- pomoč de minimis, dodeljena v skladu z Uredba Komisije (EU) št. 1407/2013, se lahko kumulira s pomočjo de minimis, dodeljeno v skladu z Uredbo Komisije (EU) št. 360/2012 do zgornje meje, določene v uredbi 360/2012;

- pomoč de minimis, dodeljena v skladu z Uredba Komisije (EU) št. 1407/2013 se lahko kumulira s pomočjo de minimis, dodeljeno v skladu z drugimi uredbami de minimis do ustrezne zgornje meje (200.000 oz 100.000 EUR).

*Do finančnih sredstev po tem razpisu, niso upravičeni subjekti, ki:*

- nimajo poravnanih finančnih obveznosti do občine,

- nimajo plačanih prispevkov in poravnanih obveznosti do delavcev,

- nimajo poravnanih obveznosti do FURS-a za nosilca dejavnosti (s.p.).

**4. Postopek dodelitve sredstev**

Prosilec poda prijavo na javni razpis na posebnem obrazcu:

**Vloga – pospeševanje razvoja malega gospodarstva.**

Vlogi morajo biti priložena zahtevana dokazila in izjave. Vloga se šteje za sestavni del tega razpisa.

**Rok za vložitev vlog je sreda , 4. oktober 2017.** Prosilci oddajo vlogo na posebnem obrazcu z zahtevanimi prilogami v zaprti kuverti z oznako: **»Razpis malo gospodarstvo – ne odpiraj«**, na naslov: Občina Dolenjske Toplice, Sokolski trg 4, 8350 Dolenjske Toplice.

Obravnavane bodo le vloge, ki bodo pravilno izpolnjene in oddane na predpisanih obrazcih. Razpis in obrazci so na voljo na internetni strani Občine Dolenjske Toplice: www.dolenjske-toplice.si.

Nepopolne, nepravočasne vloge in vloge, ki ne bodo ustrezale pogojem iz tega razpisa bodo zavrnjene.

Prispele vloge bo obravnavala posebna komisija, imenovana s strani župana Občine Dolenjske Toplice. Sklep o dodelitvi sredstev bo prosilcem posredovan najkasneje v osmih dneh po sprejemu odločitve, obenem bodo prosilci pozvani k podpisu pogodb. Informacije glede razpisa prosilci lahko dobijo na občinski upravi na telefon št. 07 38 45 191 (Majda Gazvoda) ali na e-naslovu: majda.gazvoda@dolenjske-toplice.si.

Številka:443-1/2017-1

Dolenjske Toplice, 18. 8. 2017 Župan

 Občine Dolenjske Toplice

 Jože Muhič